Samstarf Mosfellsbæjar og Kjósarhrepps um félagsþjónustu og barnavernd . Nýlega undirrituðu Haraldur Sverrisson bæjarstjóri Mosfellsbæjar og Guðmundur Davíðsson oddviti Kjósarhrepps endurnýjun samstarfssamninga sveitarfélaganna um þjónustu sem Fjölskyldusvið Mosfellsbæjar innir af hendi til íbúa Kjósarhrepps . Starfsmenn sviðsins veita íbúum Kjósarhrepps félagslega ráðgjöf og annast undirbúning og afgreiðslu umsókna um húsaleigubætur , fjárhagsaðstoð , félagslega heimaþjónustu , ferðaþjónustu fyrir fatlað fólk , félagslega liðveislu og önnur þau verkefni sem lögin kveða á um , í samræmi við reglur Kjósarhrepps , eftir því sem við á . Fjölskyldusvið og fjölskyldunefnd Mosfellsbæjar fara með málefni fatlaðra íbúa Kjósarhrepps og sinna skyldum Kjósarhrepps samkvæmt barnaverndarlögum , annast bakvaktir í barnaverndarmálum auk þess að eiga samstarf við Lögreglustjórann á höfuðborgarsvæðinu um bakvaktir í málum þar sem heimilisofbeldi á sér stað . Mynd : Guðmundur Davíðsson oddviti Kjósarhrepps og Haraldur Sverrisson bæjarstjóri , að baki þeim eru Berglind Ósk B. Filippíudóttir deildarstjóri barnaverndar og ráðgjafadeildar , Unnur V. Ingólfsdóttir framkvæmdastjóri fjölskyldusviðs og Vibeke Þ. Þorbjörnsdóttir deildarstjóri búsetu - og þjónustudeildar .